BSM ตั้งเป้ารายได้ปี 59 โต 20% แตะ 700 ลบ.
BSM ตั้งเป้ารายได้ปี 59 โต 20% แตะระดับ 700 ลบ. ผุดกลยุทธ์ CRM เจาะตลาดผู้รับเหมา-สถาปนิก พร้อมส่งสินค้าใหม่ชิมลางตลาด กระตุ้นยอดขายในประเทศ-ขยายฐานลูกค้า CLMV
30 พ.ย. 2558

นายสัญชัย เนื่องสิทธิ์ กรรมการผู้จัดการ บริษัท บิวเดอสมาร์ท จำกัด (มหาชน) หรือ BSM เปิดเผยว่า บริษัทตั้งเป้ารายได้ในปี 2559 แตะที่ระดับ 700 ล้านบาท หรือคิดเป็นอัตราการเติบโตที่ราว 20% เมื่อเทียบกับรายได้ในปี 2558 แบ่งเป็นรายได้จากกลุ่มระบบอะลูมิเนียมสำหรับงานตกแต่งภายในราว 260 ล้านบาท, กลุ่มระบบฝ้าเพดาน และผนังยิปซัมราว 260 ล้านบาท และกลุ่มประตูหน้าต่างคุณภาพสูงอีกราว 180 ล้านบาท
สำหรับในปี 2559 บริษัทจะหันมาใช้กลยุทธ์ในการทำการตลาดในรูปแบบการบริหารความสัมพันธ์กับลูกค้า หรือ CRM เพิ่มมากขึ้น โดยเฉพาะกับลูกค้าในกลุ่มผู้รับเหมา, สถาปนิก และมัณฑนากร เป็นต้น เพื่อสร้างความสัมพันธ์ และสิทธิประโยชน์ในเชิงธุรกิจให้กับลูกค้าเพิ่มมากขึ้น ทำให้คาดว่าจะสามารถกระตุ้นยอดขายได้จากโปรแกรม CRM ดังกล่าวได้พอสมควร รวมถึงบริษัทฯมีแผนการออกสินค้าใหม่ในกลุ่มผลิตภัณฑ์ระบบอะลูมิเนียมสำหรับงานตกแต่งภายใน
ขณะที่แผนการขยายตลาดในต่างประเทศบริษัทฯจะเน้นการขยายฐานลูกค้าในเอเชียเป็นหลัก โดยเฉพาะกลุ่มประเทศ กับพูชา, ลาว, เมียนมาร์ และเวียดนาม หรือ CLMV เป็นหลัก ซึ่งบริษัทฯ ค่อนข้างมีความชำนาญในตลาดกลุ่มนี้ จะเห็นได้จากการที่บริษัทฯ มีตัวแทนจำหน่ายอยู่ในหลายประเทศ ซึ่งในปี 2559 จะเพิ่มการผลักดันในส่วนของสินค้าใหม่เข้าตลาดกลุ่มนี้ มากขึ้น เช่น ขยายฐานประตูหน้าต่าง Better View ในโครงการต่างๆ โดยเน้นคุณภาพ และการติดตั้งที่ง่าย และรวดเร็ว รวมถึงผลักดันการขยายตลาดสินค้าในกลุ่มบานเกล็ดคุณภาพสูงจากออสเตรเลียที่ได้รับสิทธิ์ในการจัดจำหน่ายแต่เพียงผู้เดียวในภูมิภาคเอเชียให้เพิ่มมากกขึ้น
 